Doamnele și domnișoarele din comună Bâlteni au primit, sau urmează să primească pentru că procedura de atribuire este în curs, câte un voucher în valoare de 70 de lei, din partea autorității locale. De acest cadou de 8 Martie beneficiază inclusiv domnișoarele în vârstă de 14 ani. Efortul bugetar însumează 231.000 de lei.
"Am considerat util să oferim aceste vouchere pentru ca sărbătoritele să își achiziționeze singure ce vor de 8 martie. Asta în loc să cumpărăm noi flori sau ciocolată.. Vârsta beneficiarelor începe de la 14 ani în sus. Nu este nimic electoral, dacă există dubii în acest sens. Asta deoarece primăria a oferit anul trecut astfel de vouchere, în valoare de 100 de lei, pentru persoanele în vârstă din comună.
Am început deja împărțirea voucherelor pe sate, eu, domnul primar și angajați ai primăriei pentru că nu ni s-a părut corect ca doamnele și domnișoarele să vina să ridice singure voucherele. Fiind un cadou, trebuie oferit în acest mod", a declarat Marius Popescu, secretarul Primăriei Bâlteni.
De altfel, în această seară, autoritatea locală a pregătit și un spectacol în centrul localității tot pentru a marca acest eveniment frumos.